CELEX: 32012R0161
Language: bg
Date: 2012-02-23 00:00:00
Title: Регламент (ЕС) № 161/2012 на Комисията от 23 февруари 2012 година относно спешни мерки за опазване на запасите от пикша във водите на запад от Шотландия

24.2.2012   
            
            
               BG
            
            
               Официален вестник на Европейския съюз
            
            
               L 52/6
            
         РЕГЛАМЕНТ (ЕС) № 161/2012 НА КОМИСИЯТА
   от 23 февруари 2012 година
   относно спешни мерки за опазване на запасите от пикша във водите на запад от Шотландия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално член 7 от него,
   като има предвид, че:
   
               (1)
            
            
               В съответствие с Регламент (ЕО) № 2371/2002 в рамките на общата политика в областта на рибарството трябва да се предвидят съгласувани мерки за опазване, управление и експлоатация на живите водни ресурси, включително специфични мерки за намаляване на въздействието на риболовните дейности върху морските екосистеми и нецелевите видове.
            
         
               (2)
            
            
               С цел защита на видовете атлантическа треска, пикша и меджид съгласно точка 6.1 от приложение III към Регламент (ЕО) № 43/2009 на Съвета (2), изменен с Регламент (ЕО) № 1288/2009 (3) и Регламент (ЕС) № 579/2011 на Европейския парламент и на Съвета (4), в участък VIа на ICES се създава зона, в която риболовните дейности са забранени (наричана по-долу „води на запад от Шотландия“).
            
         
               (3)
            
            
               Чрез дерогация от тази забрана, в точки 6.5 и 6.6 от приложение III към Регламент (ЕО) № 43/2009 се разрешават съответно риболов на норвежки омар и риболов с тралове, дънни грибове или сходни съоръжения, ако са изпълнени определени условия, и по-специално изискването не повече от определен процент от задържания улов да се състои от смес от атлантическа треска, пикша и/или меджид.
            
         
               (4)
            
            
               Целта на това изискване е да се намали смъртността от риболов на трите запасa в района на разпространението им чрез предотвратяване на целенасочен риболов.
            
         
               (5)
            
            
               В доказателствата и препоръките, получени в Комисията от Международния съвет за изследване на морето (ICES) и от Научно-техническия и икономически комитет по рибарство (НТИКР), се посочва, че се наблюдава изхвърляне в резултат на налагането на правилата за състава на улова в участък VIa на ICES.
            
         
               (6)
            
            
               ICES счита, че запасът от пикша в участък VIa на ICES е под безопасните биологични граници, но ICES установява също така, че неотдавнашното по-високо от средното възпроизводство ще допринесе за увеличаване на биомасата на репродуктивния запас.
            
         
               (7)
            
            
               Непрекъснатият растеж на съответните възрастови групи означава, че тези риби се превръщат в обект на риболов. Налагането на правила за състава на улова ще доведе до по-нататъшно увеличаване на изхвърлянето на този запас, за да се изпълнят изискванията за разтоварване на суша, преди той да допринесе за бъдещото производство. Отстраняването на репродуктивна биомаса от запас, намиращ се под безопасните биологични граници, представлява сериозна заплаха за неговото дългосрочно възстановяване и устойчивост. Чрез непрекъснатото прилагане на правилата за състава на улова не се контролира той, а разтоварванията на сушата. Независимо от промени в квотите настоящото нарастващо изобилие на запаса от пикша ще доведе до увеличаване на нивата на предизвиканото от регулирането изхвърляне.
            
         
               (8)
            
            
               В резултат от увеличените възможности за риболов на запаса от пикша в участък VIa на ICES, считано от февруари 2012 г., ще се увеличи натискът от риболов. Използването на възможностите за риболов за 2012 г. ще доведе до увеличена смъртност при всеки запас, улавян заедно с пикшата, което важи в особена степен за меджида и атлантическата треска.
            
         
               (9)
            
            
               Тъй като основната част от риболова на пикша се извършва от февруари нататък, е необходимо незабавно да се въведат промени, за да се предотврати прекомерното изхвърляне.
            
         
               (10)
            
            
               Продължаването и увеличаването на изхвърлянията на запаса от пикша ще засегне бъдещото възстановяване и производство. Увеличаването до максимум на възможностите за риболов заплашва устойчивостта на други запаси. Съществува опасност да се причини тяхното по-нататъшно силно намаляване в резултат на висока смъртност от риболов.
            
         
               (11)
            
            
               Несъответствието между изискванията за разтоварване на суша и неизбежния улов на пикша значително ще нарасне през 2012 г. Следователно е необходимо незабавно да се преустанови действието на правилата за състава на улова по отношение на пикшата, за да се предотвратят сериозната заплаха за възстановяването на този вид във водите на запад от Шотландия и допълнителният натиск от риболов за други запаси, като в същото време се позволи рационалното използване на възможностите за риболов за 2012 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   За срока на прилагане на настоящия регламент процентите за състава на улова, определени в част А, точка 6.5, подточка iii) и точка 6.6, подточка ii) от приложение III към Регламент (ЕО) № 43/2009, не се прилагат по отношение на пикшата.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   Той се прилага до 25 август 2012 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 февруари 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 358, 31.12.2002 г., стр. 59.
   
      (2)  ОВ L 22, 26.1.2009 г., стр. 1.
   
      (3)  ОВ L 347, 24.12.2009 г., стр. 6.
   
      (4)  ОВ L 165, 24.6.2011 г., стр. 1.